Diari Oficial de la Generalitat Valenciana


Sumari del DOGV 6475, del 08-03-2011 (2011/1978)

Notificació de la sentència dictada en el judici ordinari número 147/2006.
--------------------------------------------------------------------------

### Dades del document

Número de DOGV
:   6475

Data del DOGV
:   08-03-2011

Secció del DOGV
:   IV. ADMINISTRACIÓ DE JUSTÍCIA

Número del document
:   2011/1978


Organisme emissor
:   Jutjat de Primera Instància i Instrucció Número 2 de Nules

Tipus de document
:   Edicte

Notificació de la sentència dictada en el judici ordinari número 147/2006. [2011/1978]  
Judici ordinari 147/2006-F  
«Sentència  
Nules, 20 de novembre de 2007.  
Jutge: Mercedes Real Ramos.  
Demandant: Syrmac, SL.  
Procurador: Pascual Llorens Cubedo.  
Lletrat: Manuel Rubert Costa.  
Demandat: Onda Innovación, SA.  
Rebel.  
Objecte del judici: reclamació d'una quantitat.  
Fets  
Primer. El 10 de març de 2006, Pascual Llorens Cubedo, procurador de Syrmac, SL, va fomular demanda de judici ordinari contra Onda Innovación, SA, i va exercitar l'acció de responsabilitat contractual com a resultat de l'impagament de la quantitat de 5.915,92 euros, com a conseqüència de les relacions comercials, de principal, més els interessos de demora des de la interposició de la demanda, més les costes d'aquest procediment.  
La part demandant va acompanyar a la seua demanda una fotocòpia de les factures acreditatives del deute, i va deixar invocades les actuacions de judici canviari número 821 seguides davant del Jutjat de Primera Instància número 1 de Nules.  
Segon. La demanda es va admetre a tràmit mitjançant la interlocutòria de 26 de maig de 2006, i aquesta es va traslladar a la demandada i se la va citar a termini per a contestar dins del termini de 20 dies hàbils amb l'advertència de declarar-la en situació de rebel·lia processal.  
Amb data 3 d'abril de 2007, es va dictar la provisió per la qual es declarava, a Onda Innovación, SA, en situació de rebel·lia processal, pel fet de no haver comparegut dins del termini legal, i es van convocar les parts a l'audiència prèvia al judici per al dia 4 d'octubre de 2007, data en què es va celebrar.  
Tercer. A aquesta audiència sols va comparéixer la part actora, que es va ratificar en la seua demanda i va sol·licitar que es dictara sentència, de conformitat amb el que disposa l'article 429.8 de la Llei d'Enjudiciament Civil, que estableix que quan l'única prova admesa siga la de documents i aquests ja s'hagueren aportat al procés sense resultar impugnats, el tribunal procedirà a dictar sentència, sense la celebració prèvia del judici, dins dels 20 dies següents a aquell en què finalitze l'audiència.  
Quart. Fets provats: Resta acreditat que, en ocasió de les relacions comercials que hi ha hagut entre les parts l'any 2005, l'actora va emetre una sèrie de factures que corresponen als serveis realitzats per a la demandada a plena satisfacció d'aquest que no van ser pagades al seu respectiu venciment, per un import total de 5.915,92 euros.  
Fonaments de dret  
Primer. L'actora exercita, amb fonament legal en les normes dels articles 1088, 1089, 1109, 1254, 1544 i concordants del Codi Civil, l'acció de responsabilitat contractual, de conformitat amb la qual [...] «les obligacions naixen dels contractes» (1089 del CC) i «els interessos vençuts produeixen l'interés legal des que són judicialment reclamats, encara que l'obligació haja guardat silenci sobre aquest punt».  
Davant d'aquesta pretensió, la part demandada no ha contestat la reclamació formulada i, encara que de la situació de rebel·lia processal no es puga derivar ni presumir assentiment, la demanda no ha al·legat ni dut al procés cap fet excloent, impeditiu o justificatiu.  
Segon. En aquest cas hem de resoldre el fet controvertit atenent a la prova documental aportada per l'actora que, de conformitat amb el que disposa l'article 429.8 de la Llei d'Enjudiciament Civil, no ha sigut impugnada per la part demandada, per això és suficient per a la determinació dels fets provats.  
És, doncs, un fet incontrovertit que l'actora va realitzar serveis per a la demandada a plena satisfacció d'aquesta per un import de 5.915,92 euros.  
L'afirmació anterior l'avala la pròpia conducta de la demandada, la qual no ha al·legat cap fet impeditiu, excloent o justificatiu que puga desvirtuar la legítima pretensió de la part actora.  
Tercer. Els fets declarats provats, de conformitat amb el que disposa l'article 217 de la Llei d'Enjudiciament Civil, permeten, doncs, acollir íntegrament la pretensió de l'actora.  
Quart. Pel que fa a les costes i de conformitat amb el que disposa l'article 394 de la Llei d'Enjudiciament Civil, pertoca fer condemna expressa a costes a la demandada pel fet d'estimar-se íntegrament la demanda.  
Dispositiva  
Estime la demanda formulada per Syrmac, SL, i condemne Onda Innovación, SA, una vegada siga ferma aquesta resolució, a pagar a l'actora la quantitat de 5.915,92 euros més els interessos legals des de la interposició de la demanda.  
Tot això, amb condemna expressa a costes a la part demandada.  
Contra aquesta resolució es pot interposar un recurs d'apel·lació de conformitat amb els articles 455 i següents de la Llei d'Enjudiciament Civil, que s'haurà de preparar dins del termini de cinc dies, comptadors des que es notifique.  
Aquesta és la meua sentència, que jutjant en aquesta instància pronuncie, mane i firme.  
Publicació. La sentència anterior va ser donada, llegida i publicada pel jutge o jutgessa que la va dictar mentre celebrava audiència pública en el dia de la data; en done fe».  
I atés que la part demandada, Onda Innovación, SA, es troba en parador desconegut, expedisc aquest edicte a fi que valga de notificació de forma deguda.  
Nules, 7 de febrer de 2011.- El secretari judicial: Eugenio Ángel Martín Sánchez.